b'\n_START_ARTICLE_\nUniverzitetna knji\xc5\xbenica Maribor\n_START_PARAGRAPH_\nUniverzitetna knji\xc5\xbenica Maribor (kratica UKM) je knji\xc5\xbenica, ki deluje v sklopu Univerze v Mariboru. Nahaja se na Gospejni ulici 10. v Mariboru. Njeno osnovno poslanstvo je podpora znanstvenemu delu in mo\xc5\xbenost zagotavljanja dostopa do informacij in publikacij. Izobra\xc5\xbeuje uporabnike o knji\xc5\xbeni\xc4\x8dnem gradivu in jim posreduje informacije za raziskovalno delo.\n_START_SECTION_\nZgodovina\n_START_PARAGRAPH_\nUniverzitetna knji\xc5\xbenica Maribor (kratica UKM) je knji\xc5\xbenica, ki deluje v sklopu Univerze v Mariboru. Knji\xc5\xbenica je bila ustanovljena leta 1903 kot Knji\xc5\xbenica Zgodovinskega dru\xc5\xa1tva za Slovensko \xc5\xa0tajersko. Kot \xc5\xa0tudijska knji\xc5\xbenica se je med prvo in drugo svetovno vojno razvila v drugo slovensko splo\xc5\xa1no znanstveno knji\xc5\xbenico. Po koncu 2. svetovne vojne leta 1945, vse odpeljane knjige vrnejo, izgubila se je \xc4\x8detrtina predvojnih fondov. Leta 1951 je knji\xc5\xbenica dobila svoje poslopje v Pre\xc5\xa1ernovi ulici 1. Prizadevanja za razvoj \xc5\xa0tudijske knji\xc5\xbenice v visoko\xc5\xa1olsko in kasneje v univerzitetno so se pri\xc4\x8dela \xc5\xbee leta 1959. Takrat je postala osrednja knji\xc5\xbenica mariborskega visokega \xc5\xa1olstva in je pomagala ustanavljati ter urejati knji\xc5\xbenice novih visoko\xc5\xa1olskih zavodov. Leta 1975 je bil podpisan Samoupravni sporazum o zdru\xc5\xbeitvi Visoko\xc5\xa1olske in \xc5\xa1tudijske knji\xc5\xbenice v Univerzo v Mariboru. Knji\xc5\xbenica ga je podpisala kot enakovredna in enakopravna soustanoviteljica Univerze v Mariboru. Od septembra tega leta se knji\xc5\xbenica imenuje Univerzitetna knji\xc5\xbenica Maribor. V sklopu mariborskega visokega \xc5\xa1olstva si je prizadevala, da bi njegovo knji\xc5\xbeni\xc4\x8darstvo, po zgledih iz tujine, povezala v u\xc4\x8dinkovit sistem. UKM je bila prva knji\xc5\xbenica v dr\xc5\xbeavi, ki je v sodelovanju z bibliotekarji Univerzitetne knji\xc5\xbenice ra\xc4\x8dunalni\xc5\xa1ko podprla izposojo gradiva. Knji\xc5\xbeni\xc4\x8dna zgradba, postavljena ob zgradbo Univerze v Mariboru, sestavlja mariborsko univerzitetno sredi\xc5\xa1\xc4\x8de. Univerzitetna knji\xc5\xbenica Maribor - \xc4\x8dlanica Univerze v Mariboru od 12. oktobra 1996 - je osrednja univerzitetna knji\xc5\xbenica, ki daje s svojo dejavnostjo informacijsko podporo izobra\xc5\xbeevalnemu, znanstvenoraziskovalnemu in umetni\xc5\xa1kemu delu na univerzi, koordinira izdelavo bibliografije Univerze, izobra\xc5\xbeuje uporabnike o knji\xc5\xbeni\xc4\x8dnem gradivu ter posreduje informacije za raziskovalno in strokovno delo tudi drugim uporabnikom. Kot arhivska knji\xc5\xbenica hrani obvezne izvode knji\xc5\xbeni\xc4\x8dnega gradiva z obmo\xc4\x8dja Republike Slovenije, kot domoznanska knji\xc5\xbenica zbira, dokumentira in posreduje domoznansko gradivo za mesto Maribor in njegovo \xc5\xa1ir\xc5\xa1o okolico. Leta 2008 je bila otvoritev prenovljene UKM in praznovanje 20. obletnice sedanje stavbe.\n_START_SECTION_\nKisum ( Knji\xc5\xbeni\xc4\x8dni informacijski sistem Univerze v Mariboru)\n_START_PARAGRAPH_\nUniverzitetna knji\xc5\xbenica Maribor se povezuje z visoko\xc5\xa1olskimi knji\xc5\xbenicami v knji\xc5\xbeni\xc4\x8dni informacijski sistem Univerze v Mariboru (KISUM). Za uporabnike teh knji\xc5\xbenic je bila uvedena enotna izkaznica, za \xc5\xa1tudente Univerze v Mariboru pa velja \xc5\xa1tudentska izkaznica. Knji\xc5\xbeni\xc4\x8dni fond vseh knji\xc5\xbenic Univerze v Mariboru obsega pribli\xc5\xbeno 1.500.000 enot, od tega je fond Univerzitetne knji\xc5\xbenice Maribor ca. 970.000 enot. Knji\xc5\xbeni\xc4\x8dno gradivo zajema tiskane ali kako druga\xc4\x8de tehni\xc4\x8dno izdelane zapise (knjige, bro\xc5\xa1ure, serijske publikacije, zemljevide, atlase, muzikalije, gramofonske plo\xc5\xa1\xc4\x8de, zvo\xc4\x8dne in video kasete, mikrofilme in mikrofi\xc5\xa1e, diskete, CD-ROM-e, drobne tiske vseh vrst z obmo\xc4\x8dja Republike Slovenije) ipd. ter elektronske vire (e-knjige, e-revije). KISUM opravlja naslednje vloge: organizacijsko se osrednja knji\xc5\xbenica povezuje s fakultetnimi preko strokovnih referentov, informacijsko (dostop do informacij in gradiva), pedago\xc5\xa1ko (enotno na\xc4\x8drtovanje in izvajanje izobra\xc5\xbeevanja uporabnikov), bibliografsko (enotno vodenje in urejanje bibliografije univerzitetnih profesorjev in raziskovalcev), arhivsko (enotna skrb za varnost in za\xc5\xa1\xc4\x8dito gradiva). Knji\xc5\xbenica dobiva po Zakonu o obveznem po\xc5\xa1iljanju tiskov po dva izvoda, od katerih mora kot druga arhivska knji\xc5\xbenica v Sloveniji enega arhivirati, drugega pa po dolo\xc4\x8dilih zakona dati v uporabo. Ima pa tudi bogate zaloge starej\xc5\xa1ih slovenskih tiskov od protestantskega obdobja dalje. Njene slu\xc5\xbebe sistemati\xc4\x8dno spremljajo potrebe po \xc5\xa1tudijski literaturi, zato kupuje primerno \xc5\xa1tevilo obveznih in priporo\xc4\x8denih u\xc4\x8dbenikov. Knji\xc5\xbeni\xc4\x8dno gradivo v tujih jezikih knji\xc5\xbenica ve\xc4\x8dinoma kupuje ali ga pridobiva z zamenami in darovi. Izbira predvsem znanstveno in strokovno literaturo z razli\xc4\x8dnih podro\xc4\x8dij, posebno \xc5\xa1e tistih, ki so pomembna za mariborsko univerzo. Tuja literatura je prete\xc5\xbeno nem\xc5\xa1ka in angle\xc5\xa1ka, zastopana pa je tudi v drugih jezikih.\n_START_SECTION_\nUporabniki\n_START_PARAGRAPH_\nUKM ima ve\xc4\x8d kot 18.451 aktivnih uporabnikov, ki si letno izposodijo skoraj 400.000 enot gradiva.'